สรุปภาวะตลาดต่างประเทศ ประจำวันที่ 29 ม.ค. 2563
สรุปภาวะตลาดต่างประเทศ ประจำวันที่ 29 ม.ค. 2563
สรุปภาวะตลาดต่างประเทศ ประจำวันที่ 29 ม.ค. 2563
30 ม.ค. 2563

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (29 ม.ค.) หลังจากบริษัทจดทะเบียนบางแห่งเปิดเผยผลประกอบการที่ดีเกินคาด ซึ่งรวมถึงแอปเปิล และเจเนอรัล อิเลคทริค (GE) อย่างไรก็ดี ดาวโจนส์ขยับขึ้นเพียงเล็กน้อย ขณะที่ดัชนี S&amp;P500 และ Nasdaq ปิดในแดนลบ หลังจากนายเจอโรม พาวเวล ประธานธนาคารกลางสหรัฐ (เฟด) ได้แสดงความเห็นเกี่ยวกับผลกระทบของไวรัสโคโรนาสายพันธุ์ใหม่ที่กำลังแพร่ระบาดทั่วโลกในขณะนี้
ดัชนีเฉลี่ยอุตสาหกรรมดาวโจนส์ปิดที่ 28,734.45 จุด เพิ่มขึ้น 11.60 จุด หรือ +0.04% ขณะที่ดัชนี S&amp;P500 ปิดที่ 3,273.40 จุด ลดลง 2.84 จุด หรือ -0.09% ส่วนดัชนี Nasdaq ปิดที่ 9,275.16 จุด เพิ่มขึ้น 5.48 จุด หรือ +0.06%
 
ตลาดหุ้นยุโรปปิดบวกเมื่อคืนนี้ (29 ม.ค.) โดยได้แรงหนุนจากการที่ธนาคารยุโรปบางแห่งเปิดเผยผลประกอบการสดใส และเยอรมนีปรับเพิ่มคาดการณ์แนวโน้มการขยายตัวทางเศรษฐกิจในปีนี้ แต่การซื้อขายยังคงเป็นไปอย่างระมัดระวัง เนื่องจากนักลงทุนยังคงวิตกเกี่ยวกับการระบาดของเชื้อไวรัสโคโรนาสายพันธุ์ใหม่จากจีน และจับตาผลการประชุมธนาคารกลางสหรัฐและธนาคารกลางอังกฤษในสัปดาห์นี้
ดัชนี Stoxx Europe 600 บวก 0.44% ปิดที่ 419.41 จุด
ดัชนี CAC-40 ตลาดหุ้นฝรั่งเศสปิดที่ 5,954.89 จุด เพิ่มขึ้น 29.07 จุด หรือ +0.49%, ดัชนี DAX ตลาดหุ้นเยอรมันปิดที่ 13,345.00 จุด เพิ่มขึ้น 21.31 จุด หรือ +0.16% และดัชนี FTSE 100 ตลาดหุ้นลอนดอนปิดที่ 7,483.57 จุด เพิ่มขึ้น 2.88 จุด หรือ +0.04%
 
ตลาดหุ้นลอนดอนปิดบวกเล็กน้อยเมื่อคืนนี้ (29 ม.ค.) โดยฟื้นตัวขึ้นต่อเนื่องเป็นวันที่ 2 หลังจากตลาดร่วงลงอย่างหนักก่อนหน้านี้ท่ามกลางความวิตกเกี่ยวกับการระบาดของเชื้อไวรัสโคโรนาสายพันธุ์ใหม่ในจีน แต่หุ้นกลุ่มพลังงานปรับตัวลงตามราคาน้ำมันหลังสหรัฐเปิดเผยสต็อกน้ำมันดิบรายสัปดาห์เพิ่มขึ้นเกินคาด
ดัชนี FTSE 100 ตลาดหุ้นลอนดอนปิดที่ 7,483.57 จุด เพิ่มขึ้น 2.88 จุด หรือ +0.04%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (29 ม.ค.) หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยตัวเลขสต็อกน้ำมันดิบที่สูงกว่าการคาดการณ์ของนักวิเคราะห์ ซึ่งข้อมูลดังกล่าวส่งผลให้เกิดความกังวลเกี่ยวกับภาวะอุปทานน้ำมันที่เพิ่มขึ้นในตลาด
สัญญาน้ำมันดิบ WTI ส่งมอบเดือนมี.ค. ลดลง 15 เซนต์ หรือ 0.3% ปิดที่ 53.33 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 30 เซนต์ หรือ 0.5% ปิดที่ 59.81 ดอลลาร์/บาร์เรล
 
สัญญาทองคำตลาดนิวยอร์กปิดบวกเล็กน้อยเมื่อคืนนี้ (29 ม.ค.) ขณะที่นักลงทุนจับตาผลกระทบทางเศรษฐกิจที่เกิดจากการแพร่ระบาดของไวรัสโคโรนาสายพันธุ์ใหม่ รวมทั้งจับตาผลการประชุมของธนาคารกลางสหรัฐ (เฟด) โดยตลาดทองคำนิวยอร์กปิดทำการซื้อขายก่อนที่คณะกรรมการเฟดจะแถลงมติการประชุม
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 60 เซนต์ หรือ 0.04% ปิดที่ 1,570.40 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 2.9 เซนต์ หรือ 0.17% ปิดที่ 17.487 ดอลลาร์/ออนซ์
สัญญาพลาตินัมส่งมอบเดือนเม.ย. ลดลง 19.70 ดอลลาร์ หรือ 1.98% ปิดที่ 975.30 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 17.10 ดอลลาร์ หรือ 0.8% ปิดที่ 2,202.20 ดอลลาร์/ออนซ์
 
ดอลลาร์สหรัฐอ่อนค่าลงเล็กน้อยเมื่อเทียบกับสกุลเงินหลัก ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 ม.ค.) หลังจากธนาคารกลางสหรัฐ (เฟด) มีมติคงอัตราดอกเบี้ยในการประชุมครั้งล่าสุด ตามที่ตลาดคาดการณ์ไว้ ขณะที่นักลงทุนจับตาข้อมูลเศรษฐกิจที่สำคัญของสหรัฐในสัปดาห์นี้ ซึ่งรวมถึงผลิตภัณฑ์มวลรวมภายในประเทศ (GDP) ไตรมาส 4/2562
ดอลลาร์สหรัฐอ่อนค่าเมื่อเทียบกับเงินเยน ที่ระดับ 109.05 เยน จากระดับ 109.14 เยน และทรงตัวเมื่อเทียบกับฟรังก์สวิส ที่ระดับ 0.9731 ฟรังก์ แต่หากเทียบกับดอลลาร์แคนาดา ดอลลาร์สหรัฐแข็งค่าขึ้นแตะที่ระดับ 1.3192 ดอลลาร์แคนาดา จากระดับ 1.3169 ดอลลาร์แคนาดา
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1020 ดอลลาร์ จากระดับ 1.1017 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3022 ดอลลาร์ จากระดับ 1.3007 ดอลลาร์ และดอลลาร์ออสเตรเลียแข็งค่าขึ้นสู่ระดับ 0.6760 ดอลลาร์สหรัฐ จากระดับ 0.6751 ดอลลาร์สหรัฐ
ส่วนดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ขยับลง 0.01% สู่ระดับ 98.0070 ในการซื้อขายเมื่อคืนนี้